Diari Oficial de la Generalitat Valenciana


Sumari del DOGV 9847, del 13-05-2024 (2024/3873)

RESOLUCIÓ de 30 d'abril de 2024, del director general de Labora Servei Valencià d'Ocupació i Formació, per la qual es convoquen les subvencions públiques destinades a la creació o el manteniment de les unitats de suport a l'activitat professional en centres especials d'ocupació, com a mesura de foment de l'ocupació per a la inserció de persones amb discapacitat per a l'exercici 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9847

Data del DOGV
:   13-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3873


Data del document
:   30-04-2024

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació

RESOLUCIÓ de 30 d'abril de 2024, del director general de Labora Servei Valencià d'Ocupació i Formació, per la qual es convoquen les subvencions públiques destinades a la creació o el manteniment de les unitats de suport a l'activitat professional en centres especials d'ocupació, com a mesura de foment de l'ocupació per a la inserció de persones amb discapacitat per a l'exercici 2024. [2024/3873]  
  
Mitjançant l'Ordre 5/2024, de 16 de març, de la Conselleria d'Educació, Universitats i Ocupació, s'establixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional en centres especials d'ocupació, com a mesura de foment de l'ocupació per a la inserció de persones amb discapacitat (DOGV 9817, 27.03.2024).  
En la present resolució es convoquen per a l'exercici 2024 les ajudes destinades a promoure i facilitar la inserció laboral de persones amb discapacitat, en l'àmbit de la Comunitat Valenciana, mitjançant la concessió d'ajudes per a la creació o el manteniment de les unitats de suport a l'activitat professional, en centres especials d'ocupació (d'ara en avant, CEO).  
En virtut del que s'ha exposat, i de conformitat amb el que establixen els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Article 1. Objectiu i àmbit d'aplicació  
1. Mitjançant la present resolució es convoquen per a l'exercici 2024 les ajudes que regula l'Ordre 5/2024, de 16 de març, de la Conselleria d'Educació, Universitats i Ocupació, per la qual s'establixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional en centres especials d'ocupació, com a mesura de foment de l'ocupació per a la inserció de persones amb discapacitat (publicada en el DOGV núm. 9817 de 27.03.2024).  
2. Esta convocatòria té per objectiu promoure i facilitar la inserció laboral de persones amb discapacitat, en l'àmbit de la Comunitat Valenciana, mitjançant la creació o el manteniment de les unitats de suport a l'activitat professional en CEO, d'acord amb el que s'establix en la normativa aplicable segons el que es disposa en la disposició addicional primera de l'ordre per la qual s'establixen les bases reguladores, i resulten subvencionables en 2024 les contractacions, les pròrrogues, les transformacions de contractes temporals en indefinits i/o les ampliacions de jornada del personal amb discapacitat que presenten més dificultats d'accés al mercat de treball, produïdes amb anterioritat a la data de publicació en el DOGV de la present resolució de convocatòria.  
  
3. Podran ser entitats beneficiàries de les ajudes convocades mitjançant la present resolució els centres especials d'ocupació inscrits en el Registre de CEO de la Comunitat Valenciana, que desenvolupen la seua activitat a la Comunitat Valenciana i complisquen els requisits fixats en l'ordre per la qual s'establixen les bases reguladores i en la normativa aplicable.  
  
Article 2. Finançament de la convocatòria per a 2024  
1. Les ajudes regulades en la present resolució es finançaran per un import global màxim estimat d'1.700.000,00 €, amb càrrec al capítol 4 del subprograma pressupostari 322C01, codi línia de subvenció S0267, corresponents a fons procedents del Servici Públic d'Ocupació Estatal, d'ara en avant SEPE.  
2. La dotació d'esta convocatòria podrà incrementar-se si concorre algun dels supòsits que preveu l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que s'haurà de publicar en el Diari Oficial de la Generalitat Valenciana.  
  
Esta ampliació de crèdits, en el cas que la dotació publicada en la convocatòria no resulte suficient per a atendre la totalitat dels imports sol·licitats, podrà efectuar-se mitjançant una resolució de la persona titular de la Direcció General de Labora, sense necessitat d'establir un nou termini de presentació de sol·licituds, i podrà destinar-se bé a la concessió de totes les ajudes sol·licitades o, en el cas que ja s'hagen concedit les ajudes, es podran destinar a completar fins al límit de la quantia sol·licitada, els expedients que no hagen obtingut la totalitat de l'ajuda inicialment.  
3. En aplicació de l'article 11.6 del Decret 77/2019, els eventuals augments sobrevinguts en el crèdit disponible possibilitaran que es dicten resolucions de concessió complementàries per a les sol·licituds que, complint tots els requisits, s'hagen concedit per imports inferiors a les sol·licituds inicials, a causa de crèdit insuficient.  
  
4. La publicitat a què fa referència l'apartat 2 no implicarà l'obertura de termini per a presentar noves sol·licituds ni l'inici d'un nou còmput de termini per a resoldre.  
  
Article 3. Forma de presentació de sol·licituds  
Les sol·licituds es presentaran de manera telemàtica, bé a través de la seu electrònica de la Generalitat Valenciana (https://sede.gva.es/va), a través del procediment habilitat a este efecte, o bé a través del web de Labora Servei Valencià d'Ocupació i Formació (http://www.labora.gva.es/va/centres-especials-d-ocupacio), en l'enllaç a la seu electrònica que hi ha associat a cada ajuda publicada. Per a això, s'haurà de disposar de firma electrònica avançada, bé amb el certificat reconegut d'entitat o el certificat de representant d'entitat, prèviament autoritzats a través del registre de representants.  
  
Article 4. Termini de presentació de les sol·licituds d'ajudes  
Les sol·licituds d'ajudes hauran de presentar-se en el termini de 15 dies naturals a comptar des de l'endemà de la publicació de la present resolució de convocatòria en el DOGV.  
  
Article 5. Documentació que cal adjuntar a la sol·licitud  
Documentació general  
1. Les sol·licituds hauran d'acompanyar-se, a més de la documentació específica, de la documentació general següent firmada electrònicament per la persona representant legal de l'entitat, que haurà d'annexar-se per mitjans telemàtics:  
a) Dades de domiciliació bancària: si es tracta d'un nou compte bancari, l'entitat haurà d'haver-la donat d'alta prèviament a través del tràmit telemàtic habilitat a este efecte i denominat «Procediment per a tramitar les altes i baixes de les domiciliacions bancàries» (https://www.gva.es/va/inicio/procedimientos'id\_proc=22201&version=amp). Si s'ha presentat amb anterioritat davant de Labora Servei Valencià d'Ocupació i Formació i no ha experimentat cap variació, s'indicarà el compte en què s'haurà de practicar l'ingrés, i s'especificarà en tot cas a quina ajuda correspon.  
b) Declaració responsable acreditativa que l'entitat beneficiària no està incursa en cap de les prohibicions per a obtindre la condició de beneficiària de subvencions i, en concret, que no es troba en el supòsit de l'article 13.2.g de la Llei 38/2003, de 17 de novembre, general de subvencions. Esta declaració responsable es troba inclosa en la mateixa sol·licitud general de subvencions.  
c) Per a les subvencions d'import superior a 30.000 €, una declaració responsable acreditativa que l'entitat beneficiària complix el requisit establit en l'article 13.3 bis de la Llei 38/2003, de 17 de novembre, general de subvencions, relatiu al compliment dels terminis de pagament previstos en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.  
En el cas que l'entitat, d'acord amb la normativa comptable, no puga presentar compte de pèrdues i guanys abreujat, per a acreditar el compliment dels terminis de pagament previstos en la Llei 3/2004, haurà d'aportar, a més:  
1r. Certificat emés per un auditor inscrit en el Registre oficial d'auditors de comptes.  
2n. En el cas que no siga possible emetre el certificat al qual es referix el número anterior, un informe de procediments acordats, elaborat per un auditor inscrit en el Registre oficial d'auditors de comptes.  
  
A l'efecte d'esta llei, s'entendrà complit el requisit exigit en este apartat quan el nivell de compliment dels terminis de pagament previstos en la Llei 3/2004, de 29 de desembre, siga igual o superior al percentatge previst en la disposició final sexta, lletra d, apartat segon, de la Llei 18/2022, de 28 de setembre, de creació i creixement d'empreses.  
  
d) Declaració responsable acreditativa que l'entitat beneficiària reunix els requisits que establix el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea, i, per tant, no està incursa en cap de les causes d'exclusió incloses en este reglament i recollides en la disposició addicional tercera de l'ordre d'aprovació de les bases reguladores per a la concessió de la subvenció corresponent.  
Este reglament ha sigut modificat pels reglaments següents: Reglament (UE) 2017/1084, de la Comissió, de 14 de juny de 2017 (DOUE L 156, de 20.06.2017), també modificat pel Reglament (UE) 2020/972, de la Comissió, de 2 de juliol de 2020 (DOUE L 215/3, de 07.07.2020); pel Reglament (UE) núm. 2021/1237, de la Comissió, de 23 de juliol de 2021 (DOUE L 270, de 29.07.2021), i pel Reglament (UE) 2023/1315, de la Comissió, de 23 de juny de 2023 (DUE L 167, de 30.06.2023), pel qual, entre altres modificacions, es prorroga la vigència del Reglament (UE) 651/2014 fins al 31.12.2026.  
e) Declaració responsable que l'import de les subvencions sol·licitades en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere els límits establits en la disposició addicional tercera de l'ordre per la qual s'establixen les bases reguladores.  
  
f) Declaració responsable de la persona representant legal de l'entitat sol·licitant de les ajudes, acreditativa que ha informat les persones de les quals aporta dades o documentació, dels aspectes següents:  
  
· La comunicació d'estes dades a l'Administració per a tractar-les en l'àmbit de les seues competències i d'acord amb les finalitats del procediment.  
· La possibilitat que l'Administració faça consultes relacionades amb les seues dades per a comprovar, entre altres aspectes, que són veraces.  
· El dret d'oposició que té al fet que l'Administració tracte les seues dades. En este cas, ha de comunicar esta oposició a l'Administració als efectes oportuns.  
Així mateix, en el cas que esta comunicació o consulta requerisca per llei autorització de la persona les dades de la qual es consultaran, l'entitat sol·licitant de les ajudes disposa d'esta autorització, que estarà disponible a petició de l'Administració en qualsevol moment.  
g) Declaració responsable en relació amb les dades relatives al tipus i el grau de discapacitat, acreditativa que el CEO disposa de consentiment exprés de tot el personal amb discapacitat per a la cessió de dades a Labora Servei Valencià d'Ocupació i Formació i per a l'accés per este organisme a les bases de dades dels centres de valoració i orientació de la discapacitat, així com que han informat el personal que la finalitat d'esta informació és únicament obtindre subvencions públiques.  
  
h) Pla d'igualtat, negociat, aprovat i registrat en el corresponent registre de plans d'igualtat de les empreses, en els terminis establits legalment, o, en defecte d'això, declaració responsable, en model normalitzat, de no estar subjecte a l'obligació de disposar d'un pla d'igualtat, segons el que establix l'article 45 de la Llei orgànica 3/2007, de 22 de març, per a la igualtat efectiva de dones i hòmens, modificat pel Reial decret llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i hòmens, en l'ocupació i l'ocupació.  
En el cas que el pla d'igualtat, negociat, aprovat i registrat, ja estiga en poder de l'òrgan instructor, hauran de comunicar esta circumstància, i fer constar la data de presentació i l'expedient de destinació, i no serà necessari presentar-lo de nou.  
2. La presentació de la sol·licitud comportarà l'autorització de l'entitat sol·licitant perquè Labora Servei Valencià d'Ocupació i Formació obtinga directament l'acreditació del compliment de les obligacions amb la Seguretat Social, previstes en l'article 19 del Reglament de la Llei general de subvencions, i no serà necessari aportar els certificats corresponents ni la documentació identificativa.  
  
No obstant això, l'entitat sol·licitant o el representant legal podrà denegar o revocar este consentiment efectuant una comunicació escrita a Labora Servei Valencià d'Ocupació i Formació, en este sentit. En este supòsit, s'han de presentar els certificats originals positius de la Tresoreria General de la Seguretat Social, acreditatius del fet d'estar al corrent en el compliment de les obligacions amb la Seguretat Social.  
  
Quant a l'acreditació d'estar al corrent en el compliment de les obligacions tributàries, d'acord amb el que disposa l'article 18 del Reglament de la Llei general de subvencions, l'entitat sol·licitant podrà autoritzar expressament Labora Servei Valencià d'Ocupació i Formació per a l'obtenció directa d'esta informació, i esta autorització constarà en la mateixa sol·licitud general de subvencions.  
  
A falta d'esta autorització expressa, hauran de presentar els certificats originals positius de l'Agència Estatal de l'Administració Tributària i de l'Agència Tributària Valenciana.  
3. Acreditació d'estar al corrent del pagament d'obligacions per reintegrament de subvencions, en model normalitzat (declaració article 34.5 de la Llei 38/2003, general de subvencions).  
4. La presentació de sol·licituds, segons esta convocatòria, suposa que l'entitat sol·licitant presta consentiment perquè Labora Servei Valencià d'Ocupació i Formació puga sol·licitar la informació estrictament necessària dels òrgans competents de la Seguretat Social per a comprovar les altes, les baixes, els manteniments i les incidències de l'entitat que sol·licita les ajudes.  
  
Documentació específica  
1. La documentació específica per a les sol·licituds d'ajuda a les unitats de suport és:  
a) Relació del personal amb discapacitat que presenta més dificultats d'accés al mercat de treball del CEO, que complisca els requisits de l'article 1.2 de la present resolució, segons model normalitzat.  
  
b) Relació de les persones integrants de la unitat de suport, d'acord amb la composició establida en l'article 12 de l'ordre d'aprovació de les bases reguladores, per les quals se sol·licita la subvenció convocada mitjançant la present resolució, llocs de treball que hagen d'ocupar, jornada laboral i grup de cotització, segons model normalitzat.  
  
c) Declaració responsable, subscrita per la persona representant legal del CEO, relativa a les dades per a l'autobaremació de les sol·licituds presentades, de conformitat amb els criteris que establix l'article 6 de l'ordre d'aprovació de les bases reguladores, així com de les dades per a dirimir empats.  
d) Els CEO que realitzen la seua activitat empresarial en diversos centres de treball hauran d'aportar un informe detallat que especifique el personal amb discapacitat que presenta més dificultats d'accés al mercat de treball, pel qual sol·liciten subvenció, en quin centre de treball realitza la seua activitat laboral diària i quin personal tècnic i personal encarregat atén a cada un. Este informe haurà d'estar degudament signat per la persona representant legal del CEO.  
e) Còpia dels contractes indefinits, o transformació de contractes temporals en indefinits, del personal integrant de les unitats de suport, juntament amb els comunicats d'alta en la Seguretat Social, llevat que este personal ja haja resultat subvencionat pel present programa en exercicis anteriors.  
f) Acreditació de la contractació del personal integrant de les unitats de suport com a personal tècnic o personal encarregat d'estes, mitjançant l'aportació dels contractes, les clàusules addicionals o els annexos als contractes o escrits registrats en els centres Espai Labora, de modificació dels contractes subscrits amb anterioritat, a través del tràmit telemàtic habilitat per al registre de la documentació relacionada amb la comunicació de la contractació laboral, llevat que este personal ja haja resultat subvencionat pel present programa en exercicis anteriors.  
  
g) Acreditació del grup de cotització de les persones integrants de les unitats de suport corresponent a la seua categoria professional, i no podrà ser inferior al grup 3 en el cas del personal tècnic de suport, ni del 9 en el cas del personal encarregat de suport, en model normalitzat.  
  
h) Documentació acreditativa de la titulació de tècnic/a de grau mitjà o superior del personal tècnic integrant de les unitats de suport, d'acord amb el que establix l'apartat 2 de l'article 12 de l'ordre d'aprovació de les bases reguladores, llevat que este personal ja haja resultat subvencionat pel present programa en exercicis anteriors.  
  
i) Declaració responsable de la persona representant legal de l'entitat sol·licitant de les ajudes, acreditativa que les unitats de suport disposen d'espais i locals adequats, propis o aliens, que garantixen els drets d'intimitat i confidencialitat, habilitats per a la prestació correcta dels servicis d'ajust personal, laboral i social.  
  
j) Acreditació d'estar inscrites com a entitats ocupadores en els règims de la Seguretat Social en els quals hi haja afiliació de persones treballadores per compte d'altri, mitjançant l'aportació del número o números de compte de cotització a la Seguretat Social.  
2. En el cas que la documentació que estiga en poder de Labora Servei Valencià d'Ocupació i Formació, relativa tant al personal integrant de les unitats de suport com al personal amb discapacitat destinatari final de la present ajuda, resulte insuficient, este organisme podrà requerir a les entitats beneficiàries, en qualsevol moment, l'aportació de la documentació que estime necessària per a la concessió de l'ajuda.  
  
  
Article 6. Instrucció, procediment i criteris de concessió  
1. El procediment de concessió de subvencions serà, d'acord amb el que establix l'article 22 de la Llei 38/2003, general de subvencions, el de concurrència competitiva.  
2. El procediment s'iniciarà d'ofici, mitjançant una convocatòria de la persona titular de la direcció general de Labora Servei Valencià d'Ocupació i Formació que es publicarà íntegrament en la Base de dades nacional de subvencions, així com l'extracte en el Diari Oficial de la Generalitat Valenciana, d'acord amb el procediment establit en l'article 20.8 de la Llei 38/2003, de 17 de novembre, general de subvencions.  
3. La instrucció del procediment de concessió de subvencions correspondrà a la subdirecció general de Labora Servei Valencià d'Ocupació i Formació amb competències en matèria d'ocupació.  
4. Una vegada examinades les sol·licituds, l'òrgan instructor remetrà un informe en què farà constar que les entitats beneficiàries complixen tots els requisits necessaris per a la concessió de les ajudes.  
5. Una vegada instruïts els expedients, es remetran a la Comissió de Valoració, que avaluarà les sol·licituds i emetrà un informe en el qual es concretarà el resultat d'esta avaluació.  
La composició de la Comissió de Valoració serà la següent:  
- President o presidenta: la persona titular de la Subdirecció General d'Ocupació o una persona funcionària que designe per a la seua substitució, amb rang mínim de cap de servici.  
- Vocals: la persona titular del servici amb competències en matèria d'ocupació protegida, o una persona funcionària que designe per a la seua substitució, que actuarà com a secretària o secretari, i una persona funcionària d'este servici, que serà designada per la persona titular d'este.  
6. La valoració de les sol·licituds presentades i la distribució dels crèdits, aplicant, si és el cas, criteris de desempat, s'efectuarà d'acord amb el que establix l'article 6 de l'Ordre d'aprovació de les bases reguladores.  
6.1. Criteri 1. Percentatge que, a data 31 de desembre de l'exercici immediatament anterior, representen les persones treballadores amb discapacitat amb contracte indefinit respecte del total de les persones treballadores amb discapacitat de la plantilla del centre especial d'ocupació:  
  
Fins al 15 % 0 punts  
Del 16 al 30 % 5 punts  
Del 31 al 45 % 10 punts  
Del 46 al 60 % 15 punts  
Del 61 al 75 % 20 punts  
Per a més del 75 % 25 punts  
  
  
6.2. Criteri 2. Percentatge que, a data 31 de desembre de l'exercici immediatament anterior, representen les persones treballadores amb discapacitat que presenten més dificultats d'accés al mercat de treball dels CEO, sobre el total de persones treballadores amb discapacitat del centre especial d'ocupació:  
  
Fins al 15 % 25 punts  
Del 16 al 30 % 30 punts  
Del 31 al 45 % 35 punts  
Del 46 al 60 % 40 punts  
Del 61 al 75 % 45 punts  
Per a més del 75 % 50 punts  
  
  
6.3. Criteri 3. Percentatge que, a data 31 de desembre de l'exercici immediatament anterior, representen les dones amb el tipus de grau de discapacitat que presenten més dificultats d'accés al mercat de treball dels CEO, sobre el total de les persones treballadores amb este tipus i grau de discapacitat del centre especial d'ocupació:  
  
Fins al 15 % 25 punts  
Del 16 al 30 % 30 punts  
Del 31 al 45 % 35 punts  
Del 46 al 60 % 40 punts  
Del 61 al 75 % 45 punts  
Per a més del 75 % 50 punts  
  
  
6.4. Criteri 4. Nombre de les persones treballadores amb discapacitat procedents del centre especial d'ocupació que hagen sigut contractades, amb caràcter indefinit o per un període d'almenys sis mesos, per empreses ordinàries en els dos anys immediatament anteriors al moment d'inici del període subvencionable: 1 punt per cada persona treballadora contractada, amb un límit de 5 punts.  
7. Una vegada aplicats els criteris de valoració anteriors i obtingudes les puntuacions corresponents a cada projecte, s'establirà una prelació de les sol·licituds presentades.  
8. La dotació publicada es distribuirà de manera que a totes les sol·licituds que complisquen els requisits per a ser subvencionades se'ls garantisca un 50 % mínim de l'import d'ajuda sol·licitada, o un percentatge inferior en cas que la dotació total publicada resulte insuficient, i es distribuirà la resta de la dotació fins al 100 % del que s'ha sol·licitat, per orde de puntuació, de més a menys puntuació, fins al límit del crèdit disponible.  
9. En cas que es produïsca un empat en la puntuació total obtinguda després de l'aplicació del barem anterior, que afecte el percentatge de subvenció a atorgar, este empat es dirimirà, primer, en favor dels CEO que acrediten que, a data 31 de desembre de l'exercici anterior, ocupen més percentatge de treballadors amb discapacitat en relació amb les respectives plantilles totals; en cas que l'empat persistisca malgrat l'aplicació d'este criteri, tindran preferència en l'orde de prelació, quan l'empat es produïsca entre entitats que no estiguen legalment obligades a disposar d'un pla d'igualtat, aquelles que, abans de la finalització del termini de presentació de sol·licituds, hagen negociat amb la representació legal de les persones treballadores, si n'hi haguera, i hagen aprovat i tramitat la inscripció dels plans d'igualtat en el registre corresponent de convenis i acords col·lectius de treball, encara que no estiguen obligades legalment. Si l'empat persistix, es dirimirà a favor de la sol·licitud que haja obtingut més puntuació en el criteri 2 (apartat 3.2). Si persistix l'empat, es resoldrà a favor del que haja obtingut més puntuació en el criteri 3 (apartat 3.3). Finalment, si persistix l'empat, es resoldrà segons la data de la sol·licitud i de l'expedient complet.  
  
La documentació acreditativa dels criteris anteriors de desempat és aportada pels CEO en el moment que es produïsca l'empat, i no amb caràcter previ.  
10. En el cas que la dotació publicada resulte suficient per a finançar la totalitat de les sol·licituds presentades, no serà necessari valorar-les, i es concediran les ajudes sol·licitades, segons les quanties corresponents sobre la base de l'ordre d'aprovació de les bases reguladores.  
  
11. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució.  
  
Article 7. Resolució i recursos  
1. La competència per a resoldre sobre les sol·licituds formulades correspon a la persona titular de la Direcció General de Labora Servei Valencià d'Ocupació i Formació, o l'òrgan que esta delegue.  
2. El termini màxim per a resoldre i notificar la resolució que siga procedent serà de quatre mesos, a comptar des de l'endemà de l'entrada de la sol·licitud en el registre telemàtic de la Generalitat.  
Transcorregut el termini anterior sense que s'haja dictat i notificat una resolució expressa, s'entendrà desestimada la pretensió per silenci administratiu, de conformitat amb el que preveu la legislació del procediment administratiu comú.  
3. La resolució de concessió de les ajudes, degudament motivada, fixarà expressament la quantia concedida i incorporarà, si és el cas, les condicions, les obligacions i les determinacions accessòries a què haja de subjectar-se l'entitat beneficiària d'esta, amb notificació en els termes previstos en la legislació de procediment administratiu comú.  
4. La resolució posarà fi a la via administrativa i contra esta podrà interposar-se un recurs potestatiu de reposició davant del mateix òrgan que haja dictat l'acte, en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos davant del corresponent jutjat contenciós administratiu de la Comunitat Valenciana, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 8. Mitjà de notificació  
1. La notificació de les resolucions i els actes de tràmit es practicarà a través de la seu electrònica de la Generalitat (https://sede.gva.es/va/).  
  
2. Amb esta finalitat es remetrà un avís a l'adreça de correu electrònic que figure en l'expedient, en què s'informarà de la posada a la disposició d'una notificació en la seu electrònica mencionada. La falta de pràctica de l'avís no impedirà que la notificació es considere plenament vàlida.  
  
Article 9. Justificació i pagament de les ajudes  
1. La justificació del gasto i el pagament de les ajudes es realitzarà d'acord amb el que s'establix en els articles 14 i 15 de l'Ordre d'aprovació de les bases reguladores.  
2. Els terminis per a l'aportació de la documentació establida en l'ordre d'aprovació de les bases reguladores són:  
Primer termini: de l'1 al 15 de juliol de 2024  
  
a) Rebuts de salaris de gener a juny, els dos inclusivament, i extra, si és el cas, i justificants del càrrec en compte.  
b) Rebuts de liquidació de cotitzacions (RLC) i justificants del càrrec en compte. Informe de dades per a la cotització/treballadors per compte d'altri-informació per període de liquidació i codi de compte de cotització (Idc/pl-ccc), en els quals conste donat d'alta el personal integrant de les unitats de suport, de gener a maig de 2024, tots dos inclusivament.  
c) Declaració responsable de l'autenticitat del gasto, en model normalitzat.  
  
Segon termini: de l'1 al 15 de novembre 2024  
a) Rebuts de salaris de juliol a octubre, els dos inclusivament, i justificants del càrrec en compte.  
b) Rebuts de liquidació de cotitzacions (RLC) i justificants del càrrec en compte, informe de dades per a la cotització / treballadors per compte d'altri-informació per període de liquidació i codi de compte de cotització (Idc/pl-ccc), en els quals conste donat d'alta el personal integrant de les unitats de suport de juny a setembre, els dos inclusivament.  
  
c) Declaració responsable de l'autenticitat del gasto, en model normalitzat.  
  
Tercer termini: del 2 al 15 de gener de 2025  
a) Plantilla anual (de gener a desembre), en model normalitzat, del personal interí amb discapacitat que presente més dificultats d'accés al mercat de treball, contractat per a substituir el personal subvencionat en esta ajuda.  
b) Informe-resum anual (de gener a desembre), en model normalitzat, dels cessaments i dels períodes de suspensió de contractes del personal subvencionat amb discapacitat que presente més dificultats d'accés al mercat de treball, així com del personal contractat com a interí per a la substitució del personal subvencionat.  
c) Plantilla anual (de gener a desembre), en model normalitzat, de les variacions de jornada del personal subvencionat amb discapacitat que presente més dificultats d'accés al mercat de treball, així com del personal contractat com a interí per a la substitució del personal subvencionat.  
  
Quart termini: del 3 al 14 de febrer de 2025  
a) Rebuts de salaris de novembre i desembre, els dos inclusivament, i extra, si és el cas, i justificants del càrrec en compte.  
b) Rebuts de liquidació de cotitzacions (RLC) i justificants del càrrec en compte. Informe de dades per a la cotització/treballadors per compte d'altri-informació per període de liquidació i codi de compte de cotització (Idc/pl-ccc), en els quals conste donat d'alta el personal integrant de les unitats de suport, d'octubre a desembre, els dos inclusivament.  
c) Acreditació d'estar al corrent del pagament d'obligacions per reintegrament de subvencions, en model normalitzat (declaració article 34.5 de la Llei 38/2003, general de subvencions).  
d) Declaració sobre l'import i la destinació de l'ajuda, en model normalitzat, acreditativa de la no concurrència de subvencions o del finançament de les accions amb altres possibles fons.  
e) Declaració sobre publicitat i transparència, en model normalitzat, acreditativa del compliment de l'obligació establida en l'article 4, apartat 1, juntament amb la impressió de pantalla de la pàgina web del CEO, si és el cas.  
f) Declaració responsable de l'autenticitat del gasto, en model normalitzat.  
g) Informe acreditatiu dels servicis d'ajust personal i social prestats a totes les persones treballadores amb discapacitat que presenten més dificultats d'accés al mercat de treball, per les quals s'ha concedit l'ajuda regulada en l'ordre d'aprovació de les bases reguladores, així com del personal contractat com a interí per a la substitució d'estes persones treballadores, en model normalitzat.  
La realització de les accions que componen l'itinerari haurà d'estar degudament documentada, i els models i els fulls de seguiment i/o de firma de la participació en l'itinerari establit en esta convocatòria, formalitzats correctament. Es consideraran indicis d'una formalització inadequada la consignació de dades o dates incongruents o qualsevol altra irregularitat que es detecte.  
En cas de realitzar accions grupals, cursos de formació, tallers, etc…. hauran d'aportar documentació acreditativa de la realització d'estes activitats (registre de control d'assistència on conste el nom de l'acció; nom, cognoms i si és el cas, nom de l'empresa que ho impartix; nom, cognoms i firma del personal amb discapacitat que participa).  
  
No obstant això, l'òrgan instructor del procediment regulat en l'ordre d'aprovació de les bases reguladores podrà sol·licitar l'aportació de documentació justificativa de les activitats realitzades d'ajust personal i social, per a la prestació de les quals han rebut l'ajuda, incloent-hi el contingut d'estes.  
h) Declaració responsable acreditativa que l'entitat ha comptabilitzat el cobrament de la subvenció a través d'un codi comptable específic, i aportació d'extracte comptable acreditatiu d'este registre.  
3. Una vegada concedida la subvenció, podran realitzar-se pagaments anticipats del 80 % del total de l'ajuda concedida, d'acord amb els percentatges establits en l'article 44 de la Llei 8/2023, de 27 de desembre, de pressupostos de la Generalitat per a l'exercici 2024.  
4. Els centres especials d'ocupació estan exempts de l'obligació de prestar garanties per al pagament d'acomptes, en relació amb les subvencions en matèria de foment de l'ocupació, destinades a la inserció sociolaboral de persones amb discapacitat, per als costos salarials del seu personal de suport, d'acord amb el que disposa l'article 44.18.f de la Llei 8/2023, de 27 de desembre, de pressupostos de la Generalitat per a l'exercici 2024.  
5. En tot cas, abans de dictar-se la proposta de resolució de pagament, l'entitat beneficiària haurà d'estar al corrent en el compliment de les obligacions tributàries i davant de la Seguretat Social, d'acord amb el que disposa l'article 5, Documentació general, apartat 2, de la present convocatòria, així com acreditar en l'expedient estar al corrent del pagament d'obligacions per reintegrament de subvencions, segons el que disposa l'article 34.5 de la Llei 38/2003, general de subvencions.  
  
  
Article 10. Compatibilitat amb el mercat comú: requisits i exclusions  
  
Les ajudes que regula l'ordre per la qual s'establixen les bases són compatibles amb el mercat comú, ja que es regixen pel Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea, excepte els supòsits exclosos expressament pel reglament, entre els quals figuren les empreses en crisi o les que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú, segons el que establix la disposició addicional segona de l'ordre d'aprovació de les bases reguladores.  
Este reglament ha sigut modificat pels reglaments següents: Reglament (UE) 2017/1084, de la Comissió, de 14 de juny de 2017 (DOUE L 156, de 20.06.2017), també modificat pel Reglament (UE) 2020/972, de la Comissió, de 2 de juliol de 2020 (DOUE L 215/3, de 07.07.2020); pel Reglament (UE) núm. 2021/1237, de la Comissió, de 23 de juliol de 2021 (DOUE L 270, de 29.07.2021), i pel Reglament (UE) 2023/1315, de la Comissió, de 23 de juny de 2023 (DUE L 167, de 30.06.2023), pel qual, entre altres modificacions, es prorroga la vigència del Reglament (UE) 651/2014 fins al 31.12.2026, havent sigut comunicades a la Comissió Europea que ha registrat esta comunicació amb el número d'assumpte SA.113525.  
  
Article 11. Control de les ajudes  
A l'efecte del que disposa l'article 10.2 de l'ordre d'aprovació de les bases reguladores, en relació amb el que estipula la lletra j de l'article 165.2 de la Llei 1/2015, s'establix per a 2024 un pla de visites del 10 % de les entitats beneficiàries del programa.  
A l'efecte del que disposa l'article 169.3 de la Llei 1/2015, el pla de visites del 10 % de les entitats beneficiàries del programa es durà a terme amb entitats beneficiàries que representen almenys un 10 % de l'import d'ajudes concedides en este.  
  
Contra esta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la seua publicació, davant del corresponent jutjat contenciós administratiu competent, d'acord amb el que establixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant del mateix òrgan en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que els interessats hi puguen presentar qualsevol altre recurs que estimen pertinent.  
  
València, 30 d'abril de 2024.- El director general de Labora Servei Valencià d'Ocupació i Formació: Antonio Galvañ Diez.